SL Uradni list Evropske unije L 38/9

ODLOČBA KOMISIJE

z dne 11. februarja 2008

o spremembi Odločbe 2004/432/ES o odobritvi programov nadzora nad ostanki škodljivih snovi, predloženih s strani tretjih držav v skladu z Direktivo Sveta 96/23/ES

(notificirano pod dokumentarno številko C(2008) 421)

(Besedilo velja za EGP)

(2008/105/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) in člena 29(2) Direktive,

ob upoštevanju naslednjega:

(1) Direktiva 96/23/ES določa ukrepe za spremljanje snovi in skupin ostankov iz Priloge I k Direktivi. V skladu z Direktivo 96/23/ES morajo zadevne tretje države za vključitev na sezname tretjih držav, iz katerih je državam članicam dovoljeno uvažati živali in osnovne proizvode živalskega izvora, ki jih zajema ta direktiva, in za ohranitev na teh seznamih predložiti program z jamstvi, ki jih dajejo v zvezi z nadzorom skupin ostankov in snovi iz navedene direktive.

(2) Odločba Komisije 2004/432/ES z dne 29. aprila 2004 o odobritvi programov nadzora nad ostanki škodljivih snovi, predloženih s strani tretjih držav v skladu z Direktivo Sveta 96/23/ES (2), vsebuje seznam tretjih držav, ki so predložile program nadzora nad ostanki z jamstvi, ki jih dajejo v skladu z zahtevami navedene direktive.

(3) Belorusija, Kanada, Falklandski otoki, Mavricius in Švica so Komisiji predložili programe nadzora nad ostanki za živali in proizvode živalskega izvora, ki v Prilogi k Odločbi 2004/432/ES trenutno niso navedeni. Ocene navedenih programov in dodatne informacije, ki jih je pridobila Komisija, zadostujejo kot zagotovila v zvezi z nadzorom nad ostanki za te živali in proizvode v navedenih tretjih državah. Zadevne živali in proizvode živalskega izvora je zato treba za navedene tretje države vključiti na seznam iz Priloge k navedeni odločbi.

(4) Švica je poleg tega Komisiji predložila program nadzora nad ostanki v zvezi z medom, za katerega se trenutno uporablja omejitev „tretje države, ki uporabljajo za proizvodnjo hrane samo surovine drugih odobrenih tretjih držav“. Ocena tega načrta in dodatne informacije, ki jih je pridobila Komisija, zadostujejo kot zagotovila za odstranitev navedene omejitve. Opombo, ki navaja to omejitev, je zato treba črtati iz Priloge k Odločbi 2004/432/ES.

(5) Etiopija, Islamska republika Iran in Surinam so Komisiji predložili programe nadzora za nekatere živali in proizvode živalskega izvora. Ocene navedenih programov in dodatne informacije, ki jih je pridobila Komisija, zadostujejo kot zagotovila v zvezi z nadzorom nad ostanki za te živali in proizvode v navedenih tretjih državah. Zadevne živali in proizvode živalskega izvora je zato treba za Etiopijo, Islamsko republiko Iran in Surinam vključiti na seznam iz Priloge k Odločbi 2004/432/ES.

(6) Belize, Kolumbija, Kenija, Oman in Zimbabve, ki so za nekatere živali ali proizvode živalskega izvora trenutno navedeni v Prilogi k Odločbi 2004/432/ES, Komisiji niso predložili zahtevanih programov nadzora nad ostanki za nekatere od navedenih živali in proizvodov živalskega izvora. Vnose za zadevne živali in proizvode živalskega izvora je zato treba za navedene tretje države črtati s seznama iz Priloge k navedeni odločbi. Zadevne tretje države so bile ustrezno obveščene.

(7) Eritreja, Izrael in Tunizija, ki so trenutno navedeni za nekatere živali ali proizvode živalskega izvora iz Priloge k Odločbi 2004/432/ES, Komisiji niso predložili zahtevanih programov nadzora nad ostanki za nekatere od navedenih živali in proizvodov živalskega izvora, saj trenutno ni izvoza takih živali ali proizvodov živalskega izvora iz navedenih tretjih držav v Skupnost. Vnose za zadevne živali in proizvode živalskega izvora je zato treba za navedene tretje države črtati s seznama iz Priloge k Odločbi 2004/432/ES. Zadevne tretje države so bile ustrezno obveščene.

(8) Ukrajina, ki je trenutno navedena za kopitarje z omejitvijo „izvoz živih kopitarjev za zakol (samo živali, ki proizvajajo hrano)“ v Prilogi k Odločbi 2004/432/ES, Komisiji ni predložila zahtevanega programa nadzora nad ostanki. Poleg tega so inšpekcijski pregledi Urada za prehrano in veterinarstvo v navedeni tretji državi razkrili resne pomanjkljivosti glede testiranja živih kopitarjev. Zadevni vnos za Ukrajino je zato treba črtati s seznama v Prilogi k navedeni odločbi. Organi navedene tretje države so bili ustrezno obveščeni.

(9) Južna Afrika, ki je za več živali ali proizvodov živalskega izvora trenutno navedena v Prilogi k Odločbi 2004/432/ES, je Komisiji predložila zahtevane programe nadzora nad ostanki za navedene živali in proizvode živalskega izvora. Vendar so inšpekcijski pregledi Urada za prehrano in veterinarstvo razkrili resne pomanjkljivosti glede izvajanja programov nadzora nad ostanki za nekatere živali in proizvode živalskega izvora, navedene v programih. Na tej podlagi je Južna Afrika zahtevala, da se črtajo vsi vnosi za vse živali in proizvode živalskega izvora s seznama v Prilogi k navedeni odločbi, razen prostoživeče in gojene divjadi, vključno z noji. Za te živali in proizvode živalskega izvora so bila pridobljena znatna jamstva.

(10) Določiti je treba prehodno obdobje za pošiljke živali in proizvodov živalskega izvora s poreklom iz Belizeja, Kolumbije, Eritreje, Izraela, Kenije, Omana, Tunizije, Ukrajine, Južne Afrike in Zimbabveja, ki so bile odpremljene iz navedenih tretjih držav v Skupnost pred datumom začetka uporabe te odločbe, tako da se upošteva čas, potreben za njihov prihod v Skupnost, in preprečuje motnje v trgovini.

(11) Odločbo 2004/432/ES je zato treba ustrezno spremeniti.

(12) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Priloga k Odločbi 2004/432/ES se nadomesti z besedilom iz Priloge k tej odločbi.

Člen 2

Spremembe seznama v Prilogi k Odločbi 2004/432/ES iz te odločbe ne veljajo za pošiljke živali in proizvodov s poreklom iz Belizeja, Kolumbije, Eritreje, Izraela, Kenije, Omana, Tunizije, Ukrajine, Južne Afrike in Zimbabveja, če uvoznik takih živali in proizvodov lahko dokaže, da so bili odpremljeni iz zadevne tretje države in da so bili na poti v Skupnost pred datumom začetka uporabe te odločbe.

Člen 3

Ta odločba začne veljati 1. marca 2008.

Člen 4

Ta odločba je naslovljena na države članice.

V Bruslju, 11. februarja 2008 Za Komisijo Markos KYPRIANOU Član Komisije

(1) UL L 125, 23.5.1996, str. 10. Direktiva, kakor je bila nazadnje spremenjena z Direktivo 2006/104/ES (UL L 363, 20.12.2006, str. 352).

(2) UL L 154, 30.4.2004, str. 44. Odločba, kakor je bila nazadnje spremenjena z Odločbo 2007/362/ES (UL L 138, 30.5.2007, str. 18).